Marthinus Theunis Steyn – President en volksman - Protea Boekhuis
Marthinus Theunis Steyn – President en volksman
Enige land se geskiedenis lewer figure op waarvan die grootsheid nie deur tyd en vergetelheid gestroop kan word nie. In die Suid-Afrikaanse konteks is Marthinus Theunis Steyn só ’n figuur: ’n man wat hom selfloos aan sy volk gewy het en bereid was om alles vir sy mense se vryheid op te offer.
Hoewel meer as een biografie oor dié laaste president van die Oranje-Vrystaat in die jare kort ná sy dood verskyn het, bied prof. Van Schoor in hierdie werk besondere insig in die karakter en menswees van hierdie geliefde staatsman. Die leser word op boeiende wyse betrek by Marthinus Theunis Steyn se kleurvolle lewensverhaal: hoe hy nooit sy herkoms as Vrystaatse plaasseun verraai het nie en selfs as president in voeling met die eenvoudigste Boere gebly het; hoe hy sy uitmergelende siekte met volharding bly beveg het en hoe sy geloof in God en sy liefde vir sy gesin en sy erfgrond hom in tye van beproewing staande gehou het.
Prof. M.C.E. van Schoor, voormalige hoofleraar in geskiedenis aan die Universiteit van die Oranje-Vrystaat, is 'n gerekende naam in geskiedkundige kringe. As meester op die gebied van die Anglo-Boereoorlog was prof. Van Schoor een van die stigterslede van die Suid-Afrikaanse Geskiedkundige Vereniging en beywer hy hom steeds vir die bewaring en instandhouding van Suid-Afrikaanse geskiedkundige monumente. 'n Rits boeke het oor jare uit hierdie ervare skrywer se pen verskyn, waarvan Generaal J.C.G. Kemp en die epiese woestyntog (2006) asook C.R. De Wet: Krygsman en volksman (2007) onder die Protea-drukkersmerk verskyn het. Hy woon in Bettysbaai en is beskikbaar vir telefoniese onderhoude.